PRIN จับมือเครือกันยงวัฒนาเปิด “ปริญ เอนเนอร์จี” ทำโซลาร์รูฟ
PRIN จับมือเครือกันยงวัฒนาเปิด "ปริญ เอนเนอร์จี" ทำโซลาร์รูฟในโครงการของบริษัท เผยผ่านการคัดเลือกจากการไฟฟ้านครหลวงแล้ว คาดจำหน่ายไฟเข้าระบบได้ภายในสิ้นปีนี้
1 ต.ค. 2558

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ จำกัด (มหาชน) หรือ PRIN เปิดเผยว่า บริษัท ปริญ เอนเนอร์จี จำกัด (PRIN ENERGY CO.,LTD.) ในเครือ PRIN เป็นความร่วมมือกับพันธมิตร คือ บริษัท มิตซูบิชิ อีเล็คทริค กันยงวัฒนา จำกัด เพื่อผลักดัน “นวัตกรรมทางธุรกิจใหม่เพื่อความยั่งยืน” กับโปรเจ็กต์ โซล่าร์รูฟในโครงการของบริษัท
โดยปริญ เอนเนอร์จี จะช่วยสนับสนุนเป้าหมายของ PRIN ในการก้าวไปอีกขั้นหนึ่งของการพัฒนาโครงการอสังหาริมทรัพย์ที่ยั่งยืน เพื่อคุณภาพชีวิตที่ดีขึ้นของลูกบ้าน ภายใต้สโลแกน The Art of Living ด้วยการพยายามผลักดัน “นวัตกรรมทางธุรกิจใหม่เพื่อความยั่งยืน” (Business Model Innovation)มากว่า 5 ปี และได้มีการเร่งพัฒนาอย่างจริงจังในช่วง 2 ปีที่ผ่านมา โดยการนำเทคโนโลยีโซล่าร์เซลล์บนหลังคาบ้านมาประยุกต์ใช้ เพื่อช่วยลดภาระให้แก่ลูกบ้าน ไม่ต้องชำระค่าส่วนกลางในปีแรกๆ และแบ่งเบาภาระค่าส่วนกลางระยะยาวในอีก 25 ปี ทั้งนี้ การดำเนินการดังกล่าว ลูกบ้านจะไม่เสียค่าใช้จ่ายเพิ่มในการติดตั้ง และไม่มีภาระในการดูแลระบบเลย
ด้านนายปริญญา โกวิทจินดาชัย กรรมการผู้จัดการ บริษัท ปริญ เอนเนอร์จี จำกัด เปิดเผยว่า โครงการซิกเนเจอร์ รามอินทรา เป็นทาวน์โฮม 3 ชั้น ราคาเริ่มต้น 3.39 ล้านบาท ติดตั้งแผงโซล่าร์รูฟบนหลังคาได้จำนวน 152 ยูนิต หรือเกือบ 1 เมกะวัตต์ โดยปัจจุบัน ผ่านการคัดเลือกจากการไฟฟ้านครหลวงแล้ว  และน่าจะสามารถจำหน่ายไฟเข้าระบบได้ภายในสิ้นปีนี้